EURÓPSKA KOMISIA V Bruseli7. 3. 2016 COM(2016) 114 final SPRÁVA KOMISIE EURÓPSKEMU PARLAMENTU A RADE o vykonávaní Kódexu postupov pre európsku štatistiku a o koordinácii v rámci Európskeho štatistického systému



1.Úvod Kódex postupov pre európsku štatistiku (KP) schválil v roku 2005 Výbor pre štatistický program a v roku 2011 ho po prijatí nariadenia Európskeho parlamentu a Rady (ES) č. 223/2009 o európskej štatistike zmenil Výbor pre Európsky štatistický systém (ďalej len „Výbor pre EŠS“). Sebahodnotenie podľa zásad kódexu sa začalo v roku 2005. V rokoch 2006 – 2008 potom vo všetkých členských štátoch Európskeho združenia voľného obchodu (EZVO) a v Eurostate nasledovali partnerské hodnotenia. V rámci týchto hodnotení sa posúdil inštitucionálny rámec a postupy štatistických úradov pri zverejňovaní údajov (zásady 1 až 6 a 15). Komisia vo svojej správe Európskemu parlamentu a Rade z roku 2008 dospela k záveru, že „celkovo vysokú úroveň dodržiavania kódexu dopĺňa dynamický pokrok, pokiaľ ide o zlepšenia“, napriek tomu však „úplné dodržiavanie kódexu zostáva v zásade problémom pre všetky štatistické úrady a Eurostat“. V správe bolo naplánované ďalšie kolo partnerských hodnotení „... v priebehu nasledujúcich piatich rokov, v závislosti od odporúčaní Európskeho poradného grémia pre riadenie v oblasti štatistiky, najmä pokiaľ ide o rozsah a zváženie nákladov a prínosov“. Nové kolo partnerských hodnotení sa odporučilo aj v osobitnej správe Európskeho dvora audítorov č. 12 // 2012 týkajúcej sa zlepšenia procesu tvorby spoľahlivej a hodnovernej európskej štatistiky. Na konci roku 2013, teda v rámci nasledujúcich piatich rokov plánovaných v uvedenej správe Komisie Európskemu parlamentu a Rade, sa preto v 28 členských štátoch, v štyroch krajinách EZVO a v Eurostate začalo nové kolo partnerských hodnotení. Ich cieľom bolo predovšetkým zlepšiť efektívnosť a dôveryhodnosť Európskeho štatistického systému (EŠS), zvýšiť jeho kapacitu potrebnú na tvorbu európskej štatistiky, ako aj ubezpečiť zainteresované strany o kvalite európskej štatistiky a vierohodnosti EŠS a poskytnúť tvorcom štatistiky pohľad znútra na pokrok, ktorý sa doteraz dosiahol. Toto kolo partnerských hodnotení prebiehalo v mnohých ohľadoch inak ako predchádzajúce. Po prvé, všetkých 15 zásad kódexu a koordinačná úloha národných štatistických úradov (ďalej len „NŠÚ“) v rámci ich štatistických systémov boli predmetom hodnotenia podobného auditu. Po druhé, hodnotenie sa zameriavalo na aspekty, v ktorých je potrebné dosiahnuť ďalší pokrok. Po tretie, okrem NŠÚ boli hodnotené aj viaceré ďalšie vnútroštátne orgány zodpovedné za tvorbu európskej štatistiky, aj keď nie v rovnakom rozsahu ako samotné NŠÚ. Po štvrté, hodnotenia vykonávali nezávislí partnerskí hodnotitelia, pričom Eurostat hodnotilo Európske poradné grémium pre riadenie v oblasti štatistiky. Správy obsahujú názory a zistenia partnerských hodnotiteľov, ako aj ich odporúčania na prijatie opatrení. Príslušné krajiny a Eurostat reagovali na tieto odporúčania a navrhli zodpovedajúce zlepšovacie opatrenia, ktoré sa majú vykonať. 2.Hlavné zistenia a odporúčania podľa jednotlivých aspektov Zhrnutie silných stránok a odporúčania V správach o partnerskom hodnotení sa vyzdvihujú viaceré silné stránky. Ako silné stránky sa ukázali najmä tieto aspekty: V správach sa zdôrazňuje pevný právny základ, ktorý podporuje všeobecne uznávanú a nespornú odbornú nezávislosť, nestrannosť a objektívnosť štatistických úradov. Za silnú stránku mnohých NŠÚ sa považuje aj koordinácia s ďalšími vnútroštátnymi orgánmi, rovnako aj ich jasné oprávnenie zbierať údaje. K vysokej úrovni dôvery v NŠÚ a ich dôveryhodnosti prispievajú vysoko kvalifikovaní, motivovaní a špecializovaní zamestnanci. Ďalšie znižovanie ľudských a finančných zdrojov v spojení s dodatočnými opatreniami na zlepšenie nákladovej efektívnosti by mohlo viesť k tomu, že už by nemohli zvládať budúce výzvy. Silné stránky sa zistili aj v oblasti systémov, nástrojov, metód a interakcie s používateľmi. V správach sa však uvádza, že je potrebné zlepšiť administratívne a prevádzkové štruktúry, napríklad zavedením auditov kvality a vytvorením špecializovaných tímov alebo manažérov kvality. Silnými stránkami NŠÚ sú aj jasné právne základy pre získanie prístupu k administratívnym údajom a pre posilnenie spolupráce s vlastníkmi administratívnych údajov. V správach sa však odporúča, aby sa NŠÚ viac zapájali do tvorby a vyvíjania metód a nástrojov pre administratívne databázy. Významný pokrok sa dosiahol pri obmedzovaní počtu prípadov poskytovania štatistických údajov pred ich prvým oficiálnym zverejnením a pri regulovaní privilegovaného predčasného prístupu k týmto údajom (na ktoré sa vzťahuje embargo). Medzi ďalšie silné stránky v oblasti zverejňovania patria moderné nástroje, vizualizačné techniky, ako aj webové údaje a údaje zo sociálnych sietí. Okrem toho sa v správach uvádzajú iniciatívy, ako sú interné hodnotenia kvality, povinné technické špecifikácie pre zasielanie údajov, integrované systémy pre správu vzťahov s klientmi, barometre na meranie záťaže respondentov a siete na výmenu skúseností. Aktívna účasť členov EŠS na medzinárodnej štatistickej scéne sa považuje za výhodu pre celý systém. Výsledkom vzájomných hodnotení bolo 707 odporúčaní, čo v priemere predstavuje 21 na krajinu/Eurostat. Tabuľka 1 obsahuje prehľad odporúčaní, ktorými sa má zabezpečiť dodržiavanie kódexu postupov alebo, ak sa už dodržiava, ktorými sa má zlepšiť jeho uplatňovanie. Aj keď nie je vhodné robiť porovnania s predchádzajúcim kolom partnerského hodnotenia vzhľadom na rozdiely v jeho pokrytí a v použitej metodike, treba zdôrazniť, že len 9 % (65) odporúčaní sa týka nedodržiavania kódexu. Väčšina sa týka nestrannosti a zverejňovania (22) či odbornej nezávislosti (20). S týmito údajmi by sa však malo narábať opatrne, pretože odporúčania sa vzťahujú na širokú škálu aspektov s rôznou dôležitosťou, od zmeny právnych predpisov v oblasti štatistiky až po umiestnenie loga na webovej lokalite alebo v publikáciách. Tabuľka 1: Odporúčania partnerských hodnotiteľov podľa jednotlivých aspektov Aspekt Odporúčania spolu Na zlepšenie uplatňovania KP Na dodržiavanie KP Spolu 707 642 65 1 Riadenie a právne aspekty; koordinácia 216 194 22 1.1. Riadenie a právne aspekty 95 73 22 1.1.1. Odborná nezávislosť 88 68 20 1.1.2. Oprávnenie zbierať údaje 4 3 1 1.1.3. Právne aspekty dôvernosti 3 2 1 1.2. Koordinácia 121 121 0 2 Primeranosť zdrojov a nákladová účinnosť 103 99 4 2.1. Zdroje 42 38 4 2.2. Odborná príprava 14 14 0 2.3. Nákladová účinnosť 47 47 0 3 Kvalita a metodika 168 158 10 3.1. Záväzok ku kvalite 64 59 5 3.2. Metodika a ochrana dôvernosti 46 43 3 3.3. Kvalita výstupu a interakcia s používateľmi 58 56 2 4 Zníženie záťaže a administratívne údaje 68 61 7 4.1. Zníženie záťaže 22 22 0 4.2. Administratívne údaje 46 39 7 5 Nestrannosť a zverejňovanie 152 130 22 5.1. Nestrannosť 36 22 14 5.2. Zverejňovanie: prístupnosť a jasnosť 85 78 7 5.3. Zverejňovanie mikroúdajov 31 30 1 V ďalšej časti sú zistenia týkajúce sa jednotlivých aspektov zhrnuté do skupín. Tie určili partnerskí hodnotitelia na základe štruktúry kódexu, hoci rozdelenie skupín nie je rovnaké ako v kódexe.

Správy obsahujú aj názory NŠÚ a Eurostatu, ak sa líšia od názorov partnerských hodnotiteľov. Národné štatistické úrady a Eurostat navrhli v reakcii na odporúčania zlepšovacie opatrenia, ktoré sú zverejnené samostatne. 2.1 Riadenie a právne aspekty; koordinácia Tento oddiel sa zaoberá nezávislosťou štatistických úradov a najmä týmito konkrétnymi aspektami: menovanie a odvolávanie predsedov štatistických úradov; aspekty týkajúce sa pracovných programov; oprávnenie zbierať údaje; právne aspekty dôvernosti; a koordinačná úloha NŠÚ. 2.1.1. Riadenie a právne aspekty vrátane právnych a procedurálnych aspektov dôvernosti Zo správ o partnerskom hodnotení vyplynuli dve hlavné otázky týkajúce sa riadenia, konkrétne potreba revidovať právne predpisy v oblasti štatistiky, aby sa vytvorila väčšia odborná nezávislosť v súvislosti s menovaním a odvolávaním predsedov štatistických úradov, a potreba zintenzívniť konzultácie so zainteresovanými stranami. Na to, aby sa mohli vykonávať mnohé odporúčania v tejto oblasti, môžu byť potrebné legislatívne alebo inštitucionálne zmeny. Vykonávanie týchto odporúčaní preto patrí skôr do pôsobnosti príslušných vnútroštátnych orgánov, a nie NŠÚ. Partnerskí hodnotitelia sa vo svojich správach zamerali najmä na nezávislosť predsedov štatistických úradov. Najnovšou zmenou nariadenia (ES) č. 223/2009 sa táto potreba nezávislosti ešte viac zdôraznila. Podľa nej sa vyžaduje, aby členské štáty prijali opatrenia na zosúladenie svojej vnútroštátnej praxe a postupov s novým európskym právnym rámcom. Aby mohol EŠS úplne dodržiavať zásadu 1, treba prijať ďalšie opatrenia. Je najmä potrebné zmeniť postupy v tom zmysle, aby: i) bolo vymenovanie predsedov štatistických úradov založené na odbornej spôsobilosti a aby bolo výsledkom otvoreného výberového konania; ii) boli stanovené jasné kritériá na ich odvolanie a aby sa tieto kritériá uplatňovali; iii) predsedovia štatistických úradov niesli výhradnú zodpovednosť za rozhodnutia o štatistických metódach, postupoch a o obsahu a načasovaní zverejňovania štatistických údajov. Pokiaľ ide o najnovšie kolo partnerských hodnotení, hodnotitelia dospeli k iným výsledkom ako v prípade kola v rokoch 2006 až 2008, kde sa požiadavky na odbornú nezávislosť považovali za úplne splnené. Dôvodom sú: i) rozdiely v metodike použitej pri vykonávaní partnerských hodnotení; ii) zahrnutie ďalších vnútroštátnych orgánov do hodnotenia; a iii) zmeny, na základe ktorých sa kladú prísnejšie požiadavky na nezávislosť predsedov štatistických úradov. Štatistické úrady sú spravidla súčasťou vnútroštátnej správy. V záujme dosiahnutia úplnej nezávislosti vymedzenej v kódexe je preto nevyhnutné zabezpečiť, aby mal akýkoľvek ministerský alebo iný dohľad čisto administratívny charakter a nemal žiadne politické dôsledky. Alternatívnou možnosťou je zabezpečiť, aby boli štatistické úrady úplne nezávislé. Vo všeobecnosti sa skonštatovalo, že pokiaľ ide o požiadavku vypracovať a vykonávať viacročné a ročné pracovné programy, členovia EŠS dodržiavajú kódex; zistil sa len jeden prípad jeho nedodržania. Na zabezpečenie toho, aby sa štatistika zostavovala efektívne a aby spĺňala potreby používateľov, sú dôležité informácie od používateľov. Mali by sa zriadiť poradné alebo konzultačné výbory, alebo ak už existujú, mali by sa objasniť ich úlohy a mali by sa im prideliť primerané zdroje. NŠÚ by to pomohlo prijímať informované rozhodnutia týkajúce sa súčasnej a budúcej práce. Zásada 2 týkajúca sa zberu údajov a zásada 5 týkajúca sa právnych aspektov dôvernosti sa dodržiavajú. Potenciál na zlepšenie však spočíva v tom, že prostredníctvom ďalších mechanizmov by sa mohlo zabezpečiť, aby sa dôverné štatistické údaje nepoužívali na administratívne účely. 2.1.2. Koordinácia v rámci štatistického systému Koordinácia v rámci štatistického systému nepatrí do pôsobnosti kódexu. Do hodnotenia bola napriek tomu bola zahrnutá s cieľom posúdiť úroveň koordinácie, ktorú NŠÚ v rámci svojich vnútroštátnych štatistických systémov zabezpečujú a tak môžu EŠS ďalej posilňovať. Väčšina odporúčaní v tejto oblasti sa týka krokov, ktoré by sa mohli prijať v záujme posilnenia koordinačnej úlohy NŠÚ vo všeobecnosti. Aby sa umožnila účinná koordinácia, je potrebné objasniť pojem oficiálna štatistika a ak sa to ešte nestalo, vymenovať tvorcov oficiálnej štatistiky. Mal by existovať jasný právny základ pre koordináciu vrátane súvisiacich inštitucionálnych mechanizmov. V záujme podpory vykonávania týchto právnych predpisov v praxi sa okrem toho musia poskytnúť potrebné ľudské a finančné zdroje a musia sa uzatvoriť písomné dohody s ďalšími vnútroštátnymi orgánmi. Koordinácia by sa mala organizovať na základe spoločných cieľov a ročných štatistických programov, ktoré sa vzťahujú na všetky subjekty v rámci vnútroštátneho štatistického systému. O vykonávaní týchto vnútroštátnych štatistických programov by sa mali zverejňovať správy. Okrem toho je potrebné ďalej pracovať na zabezpečovaní kvality európskej štatistiky, ktorú zostavujú ďalšie vnútroštátne orgány. Podľa zmeneného nariadenia (ES) č. 223/2009 sú NŠÚ zodpovedné za koordináciu monitorovania kvality na vnútroštátnej úrovni. Okrem toho by NŠÚ mali poskytovať usmernenia, štandardy a modely pracovných procesov pre celý vnútroštátny štatistický systém a pôsobiť ako jednotné kontaktné miesto Komisie, pokiaľ ide o otázky v súvislosti s európskou štatistikou. 2.2. Primeranosť zdrojov a nákladová účinnosť Primeranosť ľudských a finančných zdrojov je dôležitou témou v rámci EŠS, na ktorú sa poukazovalo už v správe Komisie z roku 2008. Tento aspekt predstavuje závažné riziko pre budúcnosť EŠS. Napriek neustálemu nedostatku zdrojov sa EŠS prostredníctvom reforiem a opatrení na zvýšenie efektívnosti podarilo zvládnuť neustále zvyšujúci sa dopyt po štatistických údajoch. Partnerskí hodnotitelia však poukazujú na to, že mnohé NŠÚ pracujú pod tlakom, často na úkor metodických zlepšení a vnútroštátnych štatistických požiadaviek (pozri aj bod 2.3.1). S cieľom aj naďalej zabezpečovať tvorbu spoľahlivej európskej štatistiky hodnotitelia vo všeobecnosti žiadajú, aby sa pre NŠÚ zabezpečili primerané ľudské a finančné zdroje, keďže pre NŠÚ by bolo ťažké plniť ďalšie európske štatistické požiadavky bez ohrozenia kvality. Vzhľadom na tieto problémy sa mnohé NŠÚ snažia získať a udržať si vysoko kvalifikovaných zamestnancov. Aj keď situácia môže byť v jednotlivých krajinách rozdielna, vo všeobecnosti sa odporúča, aby sa využívanie ľudských zdrojov ďalej zlepšovalo prostredníctvom vhodných plánov odbornej prípravy, prenosu zručností, internej mobility, výmeny znalostí, intenzívnejšej odbornej prípravy v ďalších vnútroštátnych orgánoch a výmeny zamestnancov v rámci vnútroštátnych štatistických systémov. Nákladová účinnosť je úzko prepojená s účinným využívaním zdrojov (zásada 10). Hoci neboli oznámené žiadne prípady nedodržania kódexu, celkovú nákladovú účinnosť by bolo možné zlepšiť viacerými spôsobmi, medzi ktoré patrí: i) prijatie modelu procesu tvorby štatistiky, napríklad všeobecného modelu procesu tvorby štatistiky; ii) používanie štandardných nástrojov na spracovanie údajov; iii) lepšie využívanie administratívnych údajov; a iv) eventuálny presun právomocí z ďalších vnútroštátnych orgánov (najmä tých menších) na NŠÚ. V súčasnosti prebieha v rámci EŠS niekoľko iniciatív, ktorých cieľom je lepšie vyvážiť zvyšujúci sa dopyt po európskej štatistike a dostupné zdroje. Tieto iniciatívy by mali pomôcť zlepšiť dodržiavanie zásad 3 a 10. Medzi ich konkrétne ciele patrí: zjednodušenie európskych právnych predpisov, stanovenie priorít z hľadiska štatistických potrieb v rámci európskeho štatistického programu, vypracovanie metodík, aby sa poskytli spoločné nástroje a prostriedky, a zabezpečenie pravidelného prehodnotenia európskych štatistických požiadaviek tým, že sa posilní koordinačná úloha Eurostatu. 2.3 Kvalita a metodika

Európska štatistika musí mať vysokú kvalitu a jej základom musí byť správna metodika a vhodné štatistické postupy (zásady 4, 7 a 8). 2.3.1. Záväzok ku kvalite EŠS by mal vo všeobecnosti viac investovať do komplexných systémov riadenia kvality, ktoré siahajú od usmernení o kvalite a nástrojov a systematickej dokumentácie štatistických procesov až po štandardizované postupy zabezpečovania kvality a pravidelné audity kvality. V správach o partnerskom hodnotení sa poukazuje aj na potrebu zriadiť špecializované oddelenia pre kvalitu a metodiku s dostatočným počtom náležite kvalifikovaných zamestnancov. V správach sa upozorňuje na riziko, ktoré predstavuje napätá situácia v oblasti ľudských zdrojov pre budúcu kvalitu a spoľahlivosť európskej štatistiky, najmä s ohľadom na možné dôsledky pre systematické zlepšovanie kvality. V tejto súvislosti by sa mali v rámci celkových pridelených finančných prostriedkov prideliť dostatočné zdroje na zabezpečenie kvality (pozri aj bod 2.2). 2.3.2. Metodika a ochrana dôvernosti EŠS do veľkej miery dodržiava zásady kódexu súvisiace s metodikou, keďže dodržiavania sa týkalo len jedno odporúčanie (z 32). V týchto správach sa však odporúča zlepšiť metodiku vypracúvania, aktualizácie a používania štandardných usmernení v oblastiach, ako je napr. testovanie dotazníkov, zaobchádzanie s výberovými/nevýberovými chybami, spracovanie, pravidlá imputácie a overovania správnosti, sezónne očisťovanie a politika zostavovania odhadov a vykonávania revízií. Okrem toho by mala v oblasti metodickej práce existovať užšia spolupráca s vedeckou obcou. V správach o partnerskom hodnotení sa zdôraznili viaceré otázky v súvislosti s ochranou dôvernosti, a poukázalo sa najmä na možnosti zlepšenia techniky ochrany, celkové dodržiavanie kódexu v tejto oblasti je však uspokojivé. Medzi hlavné problémy, ktoré treba riešiť, patrí stanovenie postupov potrebných na monitorovanie používania mikroúdajov a zavedenie ďalších mechanizmov na zabezpečenie toho, aby sa dôverné štatistické údaje nepoužívali na administratívne účely. 2.3.3. Kvalita výstupu a interakcia s používateľmi EŠS dodržiava kódex v oblastiach kvalita výstupu a interakcia s používateľmi. Jediné dve odporúčania (z 58), v prípade ktorých sa skonštatovalo, že sa kódex ešte nedodržiava, sa týkajú politiky vykonávania revízií a kalendára zverejnenia štatistických údajov. Partnerskí hodnotitelia vyžadujú najmä monitorovanie a zlepšenie včasnosti a dochvíľnosti zverejňovania štatistických údajov, ako aj jednoducho použiteľné kalendáre zverejnenia štatistických údajov, ktoré by sa mali pravidelne aktualizovať. Okrem toho sa odporúča väčšie zameranie na uspokojenie potrieb používateľov. Mali by sa podniknúť kroky na zvýšenie informovanosti používateľov a mali by sa nadviazať otvorenejšie vzťahy so spravodajskými médiami. 2.4. Zníženie záťaže a administratívne údaje Problémy, ktoré zistili partnerskí hodnotitelia, sa väčšinou týkali pretrvávajúcich prekážok pri prístupe k administratívnym údajom a pri ich využívaní, ako aj zabezpečenia toho, aby boli NŠÚ informované a zapojené vo včasnom štádiu, keď sa majú administratívne zdroje údajov vytvoriť, zmeniť alebo už viac nepoužívať (ukazovatele 2.2, 8.1, 8.7 až 8.9). Hoci väčšine NŠÚ vyplýva prístup k administratívnym údajom zo zákona alebo iných vhodných dojednaní, v praxi sa pri získavaní prístupu môžu stretnúť s neochotou. Problémy spojené s prístupom k administratívnym záznamom majú významný vplyv na záťaž respondentov (zásada 9). Viac ako 15 % odporúčaní v súvislosti s prístupom k administratívnym záznamom sa týka dodržiavania kódexu. V strategických prístupoch k riešeniu tohto problému by sa preto mali zohľadniť právne alebo administratívne dojednania vrátane písomných dohôd uzatvorených s vlastníkmi administratívnych údajov, aby sa NŠÚ umožnil neobmedzený prístup ku všetkým administratívnym údajom (vrátane daňových záznamov), ktoré potrebujú pri tvorbe európskej štatistiky. Celkovo by sa mala presadzovať všeobecná zmena postoja, aby sa zostavovanie oficiálnej štatistiky uznalo za jeden z účelov administratívnych registrov. Štatistické úrady by mali mať vplyv na rozhodnutia týkajúce sa rôznych aspektov administratívnych údajov, najmä pokiaľ ide o: používané pojmy, pokrytie údajov, postupy ich zberu, kritériá používané na určenie toho, či sú vhodné na štatistické účely, a ich štruktúru. Partnerskí hodnotitelia odporúčajú aj niekoľko ďalších opatrení, ktorými sa má zmierniť záťaž respondentov bez negatívneho ovplyvnenia potrieb používateľov. Medzi ne patrí zdieľanie údajov, identifikovanie štatistického potenciálu nových zdrojov údajov, najmä veľkých dát, ako aj pravidelné meranie, monitorovanie a podávanie správ o záťaži respondentov. 2.5. Nestrannosť a zverejňovanie Aj keď sú údaje k dispozícii na internete a výskumná obec má v súlade s kódexom (zásada 15 a ukazovateľ 5.6) prístup k mikroúdajom, skutočnosť, že privilegovaným používateľom, napríklad príslušným ministrom, sa poskytuje predčasný prístup k štatistickým údajom pred ich prvým zverejnením (ukazovateľ 6.7), predstavuje v niektorých krajinách aj naďalej problém. V správach sa odporúča, aby boli práva na predčasný prístup k štatistickým výstupom pred ich prvým zverejnením prísne regulované a aby sa udeľovali len výnimočne. V takýchto prípadoch by sa situácia mala pozorne monitorovať a informácie o udelených právach by mali byť sprístupnené verejnosti. Na tento účel by sa mali ročné kalendáre zverejnenia údajov obsahujúce štatistické výstupy a väčšie revízie, ktoré majú pevne stanovené termíny, zverejňovať v dostatočnom predstihu. Zmeny a oneskorenia by sa mali vysvetliť. Partnerskí hodnotitelia odporúčajú zlepšiť kanály na zverejňovanie údajov a najmä techniky. Odporúčajú uverejňovať podrobnejšie a analýzy na mieru, poskytovať moderné nástroje na vizualizáciu a zverejňovanie, inovovať alebo zmeniť webové lokality a zlepšiť pokrytie a včasnosť údajov. Vnútroštátne webové lokality by mali mať viac obsahu v angličtine, aby boli prístupnejšie pre iných používateľov EŠS. V rámci vnútroštátnych štatistických systémov je potrebné urobiť viac pre nestrannosť pri zverejňovaní štatistiky. Najdôležitejšie je zabezpečiť, aby sa všetky oficiálne a európske štatistiky zverejňovali prostredníctvom jednotného webového portálu alebo vytvorením odkazov na webovú lokalitu národného štatistického úradu, aby mali používatelia k dispozícii celé spektrum oficiálnej štatistiky. Okrem toho by sa mala ďalej rozšíriť sieť zabezpečených centier a možnosti diaľkového prístupu a mali by sa zdokonaliť možnosti lepšieho prístupu k mikroúdajom na výskumné účely. 2.6. Rozdielne názory